A4-0119/95

Päätöslauselma maamiinoista ja sokeuttavista laseraseista

Euroopan parlamentti, joka

- ottaa huomioon 17. joulukuuta 1992 antamansa päätöslauselman miinojen aiheuttamista tuhoista ((EYVL C 21, 25.1.1993, s. 161)),

- ottaa huomioon 2. helmikuuta 1995 antamansa ja AKT-EU -yhteiskokouksen hyväksymän päätöslauselman Angolassa olevista maamiinoista ((AKT-EU 1463/95/lop.)),

- ottaa huomioon Afrikan yhtenäisyysjärjestön ministerineuvoston 23. kesäkuuta 1995 hyväksymän päätöslauselman vuonna 1980 tehdystä YK:n yleissopimuksesta tiettyjen tavanomaisten aseiden käytöstä sekä jalkaväkimiinojen käytön leviämiseen liittyvistä ongelmista Afrikassa,

- ottaa huomioon 29. kesäkuuta 1995 antamansa päätöslauselman jalkaväkimiinat: murhaava este kehitykselle

((Kyseisen päivän istunnon pöytäkirjan osa II, kohta 8 b))- ottaa huomioon työjärjestyksensä 148 artiklan,

- ottaa huomioon ulko- ja turvallisuusasiain sekä puolustuspolitiikan valiokunnan mietinnön (A4-0119/95),

A. ottaa huomioon, että 65 maassa on asetettuna 80 - 110 miljoonaa miinaa ja että niitä asetetaan vuosittain yli 2 miljoonaa lisää,

B. ottaa huomioon, että maailmassa tuotetaan vuosittain 5 - 10 miljoonaa uutta miinaa ja että arviolta 26 000 ihmistä - pääasiassa siviilejä, joista monet ovat naisia ja lapsia - kuolee tai haavoittuu vuosittain maamiinojen takia,

C. ottaa huomioon, että miinanraivaustyössä onnistutaan poistamaan vain noin 100 000 miinaa vuodessa, mikä merkitsee, että jo nyt vakava ongelma kärjistyy koko ajan,

D. katsoo, että jalkaväkimiinojen sotilaallinen hyöty on parhaimmillaankin hyvin rajallinen ja että miinoja käytetään usein siviiliväestön pelottelemiseen eikä määriteltyjen sotilaallisten tavoitteiden saavuttamiseen,

E. katsoo, että koska miinojen pääasiallisena uhrina on siviiliväestö ja koska monet miinat saattavat säilyä toimintakykyisinä vuosikymmeniä, siviiliväestön keskuudessa tapahtuu onnettomuuksia vielä vuosia sen jälkeen, kun vihollisuudet ovat lakanneet,

F. katsoo, että monissa maissa on laajoja alueita, jotka on tehty käytännössä asumiskelvottomiksi, mikä tekee sosiaalisen, lääketieteellisen, ympäristöllisen ja taloudellisen kehityksen mahdottomaksi ja katsoo, että nämä sosiaaliset ja taloudelliset vaikeudet voivat saada aikaan sen, että konfliktit syttyvät uudelleen,

G. katsoo, että tämä estää lisäksi pakolaisia palaamasta kotiseudulleen ja että on odotettavissa, että asetettavien miinojen lukumäärän vuoksi tähän ahdinkoon joutuvien pakolaisten määrä kasvaa,

H. katsoo, että YK:n vuonna 1980 hyväksymä yleissopimus tiettyjen sellaisten tavanomaisten aseiden käytön kielloista tai rajoituksista, joiden voidaan katsoa aiheuttavan tarpeettoman vakavia vammoja tai olevan vaikutuksiltaan umpimähkäisiä (TAE-sopimus), ja sen pöytäkirja II (miinojen, ansojen ja muiden taistelulaitteiden käyttöä koskevista kielloista tai rajoituksista) ovat olleet erittäin suurelta osin tehottomia ratkaisemaan maamiinojen aiheuttamia ongelmia, koska toisaalta allekirjoittajamaita on liian vähän ja sopimuksen sisältöä ei ole riittävästi noudatettu, ja koska toisaalta sopimuksen tekstit koskevat ainoastaan kansainvälisiä konflikteja ja lopuksi koska sopimuksen mukaiset toimet ovat riittämättömiä, minkä vuoksi niitä on vahvistettava,

I. ottaa huomioon, että edellä mainittua yleissopimusta käsitellään tarkistuskonferenssissa syys-lokakuussa 1995, jolloin on hyvä tilaisuus parantaa sitä,

J. tietoisena Punaisen Ristin kansainvälisen komitean maailmanlaajuisesta tietoisuus- ja tiedotuskampanjasta ja tarkistuskonferenssiin liittyvästä kansainvälisestä maamiinojen kieltämiskampanjasta,

K. katsoo, että jos jalkaväkimiinoja ei kielletä kokonaan, miinanraivausongelma jatkuu edelleen, koska itselaukaisumekanismilla varustettuja miinoja ei maastossa pystytä erottamaan muista miinoista,

L. panee tyytyväisenä merkille Belgiassa hiljattain säädetyn lain, jossa kielletään kokonaan jalkaväkimiinojen tuotanto, kuljettaminen, myynti, vienti ja käyttö,

M. panee tyytyväisenä merkille Ruotsin kansanedustuslaitoksen kesäkuussa 1994 hyväksymän maailmanlaajuista kieltoa vaativan päätöslauselman sekä Italian senaatin elokuussa 1994 hyväksymän päätöslauselman, jossa kehotetaan Italian hallitusta määräämään italialaiset ja Italiassa toimivat yritykset lakkauttamaan jalkaväkimiinojen valmistuksen,

N. hyväksyy jalkaväkimiinojen viennin keskeyttämiset, jotka ovat voimassa useissa Euroopan unionin maissa ja kolmansissa maissa, kuten Yhdysvalloissa,

O. katsoo, että sokeuttavien laseraseiden kieltämiseksi on ryhdyttävä kiireellisiin toimenpiteisiin,

P. panee tyytyväisenä merkille, että tarkistuskonferenssin valmistelusta vastaava hallitusten asiantuntijoiden ryhmä on sopinut uudesta, sokeuttavat laseraseet kieltävästä pöytäkirjaluonnoksesta,

1. Ilmaisee tukensa jalkaväkimiinojen ja niiden varaosien täydelliselle kiellolle, joka kattaa näiden aseiden tuotannon, varastoinnin, kuljettamisen, myynnin, viennin ja käytön;

2. Pitää myönteisenä neuvoston hyväksymää jalkaväkimiinoja koskevaa yhteistä toimenpidettä;

3. Toteaa, että neuvoston hyväksymään yhteiseen toimenpiteeseen sisältyy keskeyttämisasiakirja, jossa määrätään havaitsemattomien ja itsestäänlaukeamattomien jalkaväkimiinojen täydellinen vientikielto kaikkiin maihin ja kaikkien jalkaväkimiinojen vientikielto niihin maihin, jotka eivät ole ratifioineet tiettyjen tavanomaisten aseiden käyttöä koskevaa yleissopimusta (TAE) ja sen maamiinoja koskevaa pöytäkirjaa, mutta korostaa, että näillä säädöksillä on itse asiassa vähemmän vaikutusta kuin määräyksillä, jotka sisältyvät useimpiin kansallisella tasolla jo voimassaoleviin keskeyttämisasiakirjoihin, eivätkä ne tietenkään lainkaan kata valmistusta ja varastointia;

4. Pitää myönteisinä yhteistä toimintaa koskevia säännöksiä, joilla pyritään edistämään yleissopimuksen yleismaailmallista luonnetta ja vahvistamaan sen maamiinoja koskevaa pöytäkirjaa, erityisesti seuraavin tavoin:

- ulottamalla sen sovellusala muihin kuin kansainvälisiin aseellisiin konflikteihin,

- lujittamalla tuntuvasti jalkaväkimiinoja koskevia rajoituksia tai kieltoja, erityisesti miinojen siirtoa koskevia säännöksiä,

- ottamalla mukaan tehokas todentamisjärjestelmä,

- ottamalla mukaan miinanraivauksessa käytettävää teknistä apua koskevia säännöksiä;

5. Katsoo kuitenkin, että nämä säännökset ovat liian heikkoja ja epätäsmällisiä eivätkä edistä merkittävästi jalkaväkimiinojen täydellisen kiellon saavuttamista;

6. Pyytää tämän johdosta neuvostoa muuttamaan ja laajentamaan yhteisen toimintansa sovellusalaa (tai hyväksymään täydentäviä yhteisiä toimenpiteitä) täsmentämällä jalkaväkimiinoja koskevia säännöksiä, vahvistamalla panssarimiinoja koskevia määräyksiä, vahvistamalla yleissopimusta kokonaisuudessaan ja puuttumalla sokeuttavien laseraseiden ongelmaan seuraavasti:

a) itse sopimuksen osalta:

i) ulottamalla sen sovellusala koskemaan kaikkia olosuhteita,

ii) sisällyttämällä säännöksiä, joilla taataan tehokas täytäntöönpano ja velvoitteiden noudattaminen,

iii) lisäämällä kaikki sokeuttavat laseraseet kieltävä pöytäkirja,

iv) sisällyttämällä määräys, joka koskee vuosittaisten kertomusten julkaisemista ja sopimuksen toimintaa ja sen lausekkeita käsittelevän tarkistuskokouksen systemaattista järjestämistä viiden vuoden välein;

b) maamiinoja koskevan II pöytäkirjan osalta:

i) varmistettava, että kaikkien maamiinojen on oltava havaittavissa kaikenlaisissa maaperissä tavanomaisten etsintälaitteiden avulla, ja että niistä on annettava tarkat määritykset,

ii) varmistettava, että maamiinoissa ei ole tunnistuksenestolaitetta eikä jalkaväkimiinoissa käsittelynestolaitetta,

iii) varmistettava, että kaikki jalkaväkimiinat ovat on oltava itsestään tuhoutuvia, että panssarimiinat ovat itsestään vaarattomaksi muuttuvia, ja että normien valvontaa koskeva periaate sisällytetään mukaan,

iv) sisällytettävä määräykset, joilla taataan miinojen siirtojen rajoitukset;

7. Pyytää Euroopan unionin jäsenvaltioiden hallituksia tekemään kaikkensa, jotta kansalaisjärjestöt voivat osallistua täysipainoisesti kaikkiin tarkistuskonferenssin kokouksiin;

8. Huomauttaa, että neuvoston hyväksymä yhteinen toimenpide sisältää miinojen raivausta koskevia määräyksiä, mutta korostaa, että miinanraivausponnistukset eivät millään tavalla voi tarjota tyydyttävää ratkaisua jalkaväkimiinojen ongelmaan, ja että tämän vuoksi täydellisen kiellon säätäminen on korvaamattoman tärkeää;

9. Pyytää neuvostoa sisällyttämään yhteiseen toimenpiteeseen Euroopan unionin tasolla kiellon, joka koskee jalkaväkimiinojen valmistusta unionin alueella sekä näiden aseiden tuotantoa yrityksissä, jotka ovat rekisteröityjä unionin alueella, samoin kuin jalkaväkimiinojen varastointia (olemassa olevien varastojen ylläpitäminen mukaan lukien), kuljettamista, myyntiä ja käyttöä -tarkistuskonferenssin lopputuloksesta riippumatta; ja pyytää jäsenvaltioita hyväksymään joka tapauksessa kieltoa koskevan kansallisen lainsäädännön mahdollisimman pian;

10. Pyytää neuvostoa sisällyttämään yhteiseen toimenpiteeseen Euroopan unionin tasolla kiellon, joka koskee sellaisia panssarimiinoja, jotka eivät tule itsestään vaarattomiksi, ovat havaitsemattomia tai sisältävät tunnistamisenestolaitteita; pyytää jäsenvaltioita joka tapauksessa hyväksymään tätä kieltoa koskevan kansallisen lainsäädännön mahdollisimman pian;

11. Pyytää lisäksi jäsenvaltioita keskeyttämään maamiinojen tuotantoa ja/tai kehittämistä koskevan teknologisen tutkimuksen ja aloittamaan miinoja valmistavan teollisuuden uudelleenjärjestelyn;

12. Pahoittelee, että Luxemburg ja Portugali eivät ole vielä ratifioineet tiettyjen tavanomaisten aseiden käyttöä koskevaa sopimusta (TAE) ja pyytää kaikkia jäsenvaltioita ratifioimaan sopimuksen tänä vuonna sellaisena kuin se on tarkistuksen jälkeen, samoin kuin muita humanitaarisen oikeuden peruskirjoja, etenkin vuonna 1949 tehtyjen Geneven sopimusten lisäpöytäkirjat vuodelta 1977;

13. Pahoittelee, että vain erittäin pieni osa Afrikan ja Aasian valtioista, myös niistä, joihin miinat eniten vaikuttavat, on allekirjoittanut ja ratifioinut tiettyjen tavanomaisten aseiden käyttöä koskevan sopimuksen, ja toivoo, että tämä ongelma otetaan esiin kaikissa Euroopan unionin ja kolmansien maiden välisissä neuvotteluissa; katsoo myös, että liittymiselle on asetettava konkreettisia taloudellisia ja poliittisia houkuttimia;

14. Kehottaa puhemiestään välittämään tämän päätöslauselman neuvostolle, komissiolle, Euroopan unionin jäsenvaltioiden hallituksille ja parlamenteille, Yhdistyneiden kansakuntien pääsihteerille, AKT-EU - yhteiskokoukselle, Punaisen Ristin kansainväliselle komitealle, kansainvälisen maamiinojen kieltämiskampanjan keskuskomitealle ja Yhdysvaltojen hallitukselle.